b'\n_START_ARTICLE_\nHeinz Brandt\n_START_PARAGRAPH_\nHeinz Brandt (11. maaliskuuta 1907 Charlottenburg \xe2\x80\x93 21. hein\xc3\xa4kuuta 1944 Rastenburg) oli saksalainen kenraalimajuri ja yksi niist\xc3\xa4 nelj\xc3\xa4st\xc3\xa4 henkil\xc3\xb6st\xc3\xa4, jotka kuolivat niin sanotun hein\xc3\xa4kuun 20. p\xc3\xa4iv\xc3\xa4n salaliiton Adolf Hitleri\xc3\xa4 vastaan vuonna 1944 tekem\xc3\xa4ss\xc3\xa4 salamurhayrityksess\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nHeinz Brandt oli syntynyt Charlottenburgissa l\xc3\xa4hell\xc3\xa4 Berliini\xc3\xa4 vuonna 1907. H\xc3\xa4n liittyi Reichswehrin kadettikouluun vuonna 1925. H\xc3\xa4nest\xc3\xa4 tuli luutnantti vuonna 1928. Brandt oli taitava ratsastaja ja voitti Berliinin olympialaisissa 1936 esteratsastuksesta olympiakultaa._NEWLINE_Toisen maailmansodan aikana Brandt liittyi OKW:hen eli Wehrmachtin p\xc3\xa4\xc3\xa4esikuntaan. OKW toimi toisessa maailmansodassa Saksan asevoimien ylimp\xc3\xa4n\xc3\xa4 johtona. OKW:n johtajana oli Wilhelm Keitel._NEWLINE_Brandt haavoittui vakavasti hein\xc3\xa4kuun 20. p\xc3\xa4iv\xc3\xa4n salaliiton pommiattentaatissa, jonka tarkoituksena oli salamurhata Adolf Hitler. Claus von Stauffenbergin asettama pommi r\xc3\xa4j\xc3\xa4hti aivan Brandtin jalkojen juuressa. Brandt yritettiin pelastaa, mutta leikkausyritykset eiv\xc3\xa4t auttaneet ja h\xc3\xa4n kuoli seuraavana p\xc3\xa4iv\xc3\xa4n\xc3\xa4 21. hein\xc3\xa4kuuta 1944 Rastenburgissa It\xc3\xa4-Preussissa. Hitler ylensi Brandtin kuoleman j\xc3\xa4lkeen viel\xc3\xa4 kenraalimajuriksi._NEWLINE_Vuonna 2008 ilmestyneess\xc3\xa4 hein\xc3\xa4kuun 20. p\xc3\xa4iv\xc3\xa4n salaliittoa k\xc3\xa4sittelev\xc3\xa4ss\xc3\xa4 elokuvassa Operaatio Valkyrie Brandtia n\xc3\xa4ytteli Tom Hollander.'